Die verlore skaap - Suider Kruis
Posted on 11 Oktober 2015 30 Maart 2016
Hoeveel van julle het al verdwaal? Ek is seker dat ek seker baie van julle het al. Op soortgelyke wyse is ek seker dat baie van julle al op geestelike wyse ook “verdwaal” het of “weggeraak” het van die trop af.
Ons almal verdwaal een of ander tyd in ons lewens en ons almal dwaal weg van Jesus af om ‘n hele reeks van redes, maar dit beteken nie dat die HERE van ons vergeet het nie. In Lukas 15:4-10 deel Jesus die volgende gelykenis met ons: “ Watter man onder julle wat honderd skape het en een van hulle verloor, laat nie die nege en negentig in die woestyn staan en gaan agter die een aan wat verlore is totdat hy dit kry nie?  En as hy dit kry, sit hy dit met blydskap op sy skouers.  En as hy by die huis kom, roep hy sy vriende en bure bymekaar en sê vir hulle: Wees saam met my bly, want ek het my skaap gekry wat verlore was.  Ek sê vir julle dat daar net so blydskap sal wees in die hemel oor een sondaar wat hom bekeer, meer as oor nege en negentig regverdiges wat die bekering nie nodig het nie.  Of watter vrou wat tien pennings het, as sy een penning verloor, steek nie ‘n lamp op en vee die huis uit en soek sorgvuldig totdat sy dit kry nie?  En as sy dit kry, roep sy haar vriendinne en buurvroue bymekaar en sê: Wees saam met my bly, want ek het die penning gekry wat ek verloor het.  So, sê Ek vir julle, is daar blydskap voor die engele van God oor een sondaar wat hom bekeer.”
Onthou, dit maak nie saam hoe diep jy in die dinge van die HERE is nie, jy KAN die pad byster raak! Dit het tot met Salomo gebeur! Dit kan met enige een van ons gebeur! Paulus sê in Efesiërs 6:12: “Want ons worstelstryd is nie teen vlees en bloed nie, maar teen die owerhede, teen die magte, teen die wêreld heersers van die duisternis van hierdie eeu, teen die bose geeste in die lug.” Wees dus bedag, liewe leser, want satan is uit om die Kinders van die HERE tot ‘n val te bring!
As dit sou gebeur dat u die pad byster raak, weet dit, dat dit nooit te laat is om terug te keer nie! As u dus afdwaal of selfs struikel, moenie gras onder u voete laat groei nie! David skryf in Psalm 119:176 die volgende: “Ek het gedwaal soos ‘n verlore skaap; soek u kneg, want u gebooie vergeet ek nie.” Moenie dat satan u verlore hou nie! Keer terug na die HERE!
Satan begeer die verhouding wat ons met die HERE het en hy sal alles doen om daardie verhouding skade aan te doen, maar weet dit, dat as jy bid en vra, die HERE vir jou sal baklei! Ons kan oorwin, selfs al lyk die situasie hoe onmoontlik vir ons!
Na wie se stem luister jy?
Hernude Geestelike aanval teen die Bruid →